**头 痛**

景岳云：头痛一症，暂痛者必因邪气，久痛者必因元气。但暂痛者，有外感头痛，有火邪头痛；久病者，有阴虚头痛，有阳虚头痛。然亦有暂病而虚者，久病而实者，又当因脉因证而详察之，不可执也。或寒热，脉紧，清涕，咳嗽，脊背疼痛者，此寒邪在表而然，治宜疏散，九味羌活汤及茶调散、清空膏主之。或内热脉洪，头脑振振，痛而兼胀者，此火邪在里而然，治宜清降，玉女煎及一味大黄散主之。或因水亏而火动，蒸热脉弦，痛兼烦躁者，此阴虚血虚而然，治宜补阴，以六味汤、左归饮，加肉苁蓉、细辛、川芎主之。或因遇阴则痛，遇寒亦痛。倦怠脉微者，此阳虚气虚而然，治宜扶阳，以补中益气汤加蔓荆子、川芎、八味汤、右归丸主之。或外感头痛，当察三阳、厥阴。盖三阳之脉俱上头，厥阴之脉亦会巅，太阳在后，阳明在前，少阳在侧，此又当有所主，亦外感所当辨也。但内伤头痛，则不得以三阳为拘耳。至真头痛者，头痛甚，脑尽痛，手足寒至节，死不治；或灸百壮，吞黑锡丹，可救十中之一。

**脉 息**

宜浮滑，忌短涩。

**九味羌活汤**方见《时方》 治太阳轻症。

**葛根汤**方见《伤寒》 治阳明。

**小柴胡汤**方见《伤寒》 治少阳。

**麻黄附子细辛汤**方见《伤寒》 治少阴。

**当归四逆汤**方见《伤寒》 治厥阴。

**川芎茶调散**《局方》 治久风化火，头痛及偏正头风。

川芎 白芷 羌活 防风 荆芥 薄荷 甘草炙，各一两 香附童便浸，炒，二两

为末，食后清茶调服二两，日三服，妇人产后，黑豆淋酒服，轻者三服，重者五七服效。一本无香附，有细辛五钱。

**清空膏** 治头风湿热上盛，遇风即发。

羌活 黄芩各一钱，酒炒 甘草炙，七分 防风一钱 黄连五分，酒炒 柴胡四分 川芎三分

水煎，入清茶一匙服。

**玉液汤**《济生》 治眉棱骨痛。

半夏六钱，汤泡七次，切片，作一服 生姜十片

水煎，去渣，纳沉香末少许服。

**玉女煎**《景岳》 治水亏火盛，六脉浮洪大，头痛，牙疼，失血等症。生石膏三五钱 熟地三五钱或一两 麦冬二钱 知母 牛膝各一钱五分

水煎服。

**玉真丸**《本事》 治肾气不足，气逆上行，头痛不可忍，调之肾厥，其脉举之则弦，按之石坚。

硫黄二两 石膏煅 半夏汤洗 硝石各一钱五分

为末，干姜汁糊丸，如梧子大，阴干，每服二十丸，或姜汤或米饮下，更灸关元穴百壮。

**补中益气汤**方见《时方》

**当归补血汤**方见《时方》 治血虚头痛。

按：加鹿茸三钱，沙参五钱，黄酒半杯煎，更效。又方，只用当归二两，黄酒四杯，煎一杯半，分两服效。

**加味左归饮**方见《时方》 治肾虚头痛如神，此余乡前辈胡先生新定方也。

**清震汤** 《保命》 治雷头风，头面疙瘩，憎寒拘急发热，状如伤寒。疙瘩宜刺出血。

升麻二钱 苍术四钱 荷叶一个

水煎，食后服。

**头风摩散**方见《金匮》 治大寒犯脑头痛。

**止痛太阳丹**《奇效》

天南星 川芎等分

为末，同莲须、葱白作饼，贴太阳痛处。

**贴头痛风热病秘方**

大黄 朴硝等分

为末，用井底泥捏饼，贴两太阳穴。

**气攻头痛方**《奇效》

蓖麻子、乳香各等分，捣成饼，贴太阳穴，如痛止，急于顶上解开头发出气，即去药。

**透顶散**《本事》 治偏正头风，远年近日皆效，并治鼻塞，不闻香臭。

细辛三茎 瓜蒂七枚 丁香七粒 粳米七粒，一作赤小豆 龙脑半分 麝香一分

研末，置小口罐中，紧塞罐口。令患人口含清水，随左右，搐一豆大于鼻中，良久涎出，即安。不愈，三日后再搐。

按：此本《金匮》纳药鼻中取黄涎之法，酒客多湿头重者宜之。

又法：治偏正头风，以生莱菔捣汁，令患者仰卧，以汁灌鼻中，左痛灌右，右痛灌左，左右俱痛，俱灌之。

又头风有偏正之殊，其病皆在少阳阳明之络，以毫针刺痛处数穴，立效。

张石顽云：外用法，不若蒸法最效，方用川芎半两，晚蚕砂二两，僵蚕如患年岁之数，以水五碗，煎至三碗，就砂锅中以厚纸糊满，中间开钱大一孔，取药气熏蒸痛处，每日一次，虽年久者，三五次永不再发。平时置新鲜木瓜于枕边，取香气透达，引散肝风，亦良法也。

**简 易 方**

头风脑中空痛，用川芎、当归各三钱，共研末，黄牛脑一个和匀，分三次，热酒送下，尽醉卧，醒即愈。

头风诸药不效，用大附子一只切片，同绿豆一升，今用二盏，煮熟，去附子，但服绿豆及汁，即愈。